༸སྐྱབས་རྗེ་རྒྱལ་བ་སྨན་རི་བའི་དཔོན་གསས་སློབ་དཔོན་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་ནས་ཐོག་མར་གདན་ས་སྨན་རིའི་གླིང་དུ་དགེ་བཤེས་ཀྱི་མཚན་བཏགས་བཞེས་མ་ཐག་སྟེ་༡༩༨༩ལོ་ནས་བཟུང་ལྷ་རམས་པ་བརྩོན་འགྲུས་གོང་འཕེལ་ལམ་དགེ་བཤེས་གཡུང་དྲུང་རྣམ་རྒྱལ་གྱི་ཤུལ་འཛིན་དུ་མཚན་ཉིད་རྒན་ལགས་ཞེས་པའི་མཚན་གྱི་ཅོད་པཎ་བཞེས་ཏེ་ལོ་གསུམ་རིང་གྲྭ་ས་གོང་མར་སློབ་ཁྲིད་བཀའ་དྲིན་བསྐྱངས་པར་སྨན་རིའི་མཁན་སློབ་ཉི་ཟླ་ཟུང་འབྲེལ་གྱིས་ཐུགས་དགྱེས་པ་ཆེན་པོས་༡༩༩༢ལོར་སྐྱབས་རྗེ་ཡོངས་འཛིན་སྨྲ་བའི་དབང་པོ་བསྟན་འཛིན་རྣམ་དག་རིན་པོ་ཆེའི་རྒྱལ་ཐེབས་སུ་སྨན་རིའི་དཔོན་སློབ་ཀྱི་མཚན་འབུལ་ཁྲི་བཞེངས་མཛད་པས་ད་བར་མི་ལོ་ཧྲིལ་པོ་ཉི་ཤུ་འཁོར་བ་དང་།གྲྭ་ས་སྨན་རིའི་གླིང་དུ་བཀའ་ཁྲིད་བསྐྱངས་ནས་མི་ལོ་ཧྲིལ་པོ་ཉེར་གསུམ་འགྲོ་བས།དེས་ན་སྨན་རིའི་གླིང་གི་དགེ་བཤེས་བརྒྱ་ཕྲག་ཟིན་པ་དེ་དག་ལས་བརྒྱ་ཆ་བརྒྱད་ཅུར་ཉེ་བ་སྟེ།༡༩༨༩ལོ་ཡི་རྗེས་ནས་ཐོན་པའི་དགེ་བཤེས་རྣམས་ཁོང་གི་དངོས་སློབ་ཤ་སྟག་ཡིན་པས།དེ་དག་ཕལ་མོ་ཆེ་རྣམས་དགོན་ཁག་ཆེ་འབྲིང་ཆུང་གསུམ་ན་མཁན་སློབ་ཀྱི་མིང་འཛིན་གྱུར་ཡོད་པས།དུས་སྐབས་འདི་ནི་དེ་དག་གཙོས་པའི་གང་གི་དངོས་སློབ་ཀུན་གྱིས་༸སྐྱབས་རྗེ་མཆོག་ཁྲི་བཞེངས་མཛད་ནས་མི་ལོ་ཉི་ཤུ་དང་བཀའ་ཁྲིད་བསྐྱངས་ནས་མི་ལོ་ཉེར་གསུམ་འཁོར་བར་བཀའ་དྲིན་རྗེས་དྲན་བྱ་འོས་པ་དུས་ལ་བབས་སོ་སྙམ།དེས་ན་གདན་ས་སྨན་རིའི་གླིང་གི་འབྲེལ་ཡོད་དོ་བདག་ཀུན་གྱིས་རྟེན་འབྲེལ་མཛད་སྒོ་ཅི་ཞིག་བྱ་འཆར་ཡོད་པ་རྣམས་ཀུན་ལའང་བརྡ་བསྒྲགས་ཡོང་བའི་རེ་བ་ཡོད།བོད་ཡུལ་སྟོད་སྨད་བར་གསུམ་དུ་གནས་པ་ཁོང་གི་དངོས་སློབ་རྣམས་ཀྱང་རྣ་བ་ཀྲོང་ངེར་སྙན་པའི་འཕྲིན་པར་སྒུག་ནས་བསྡད་ཡོད་པའང་དགོངས་འཇག་མཛོད།གང་གི་དངོས་སློབ་སྨན་རིའི་གླིང་དགེ་མིང་འཛིན་པ་གསུམ་གྱིས་ཕུལ།